الصحه فى مصر حسب الدستور المصرى اللى بيضمن الرعايه الصحيه المجانيه لكل المواطنين فى المستشفيات الحكوميه. بدأ تطوير الخدمات الصحيه فى مصر من سنه 1923 بإنشاء المستشفيات المركزيه, و سنه 1928 إنشاء المستشفيات الريفيه كعيادات خارجيه مع وجود سريرين بس للطوارئ. و تم استبدال المستشفيات الريفيه دى سنه 1940 بالمكاتب الصحيه الشامله, و كانت أول خدمه صحيه متخصصه بيتم تقديمها خارج نطاق المدن الكبيره بدأت سنه 1904 من خلال عيادات العيون المتنقله. و استخدمت العيادات المتنقله كمان سنه 1928 لمكافحه الأمراض المتوطنه. و سنه 1936 تم إنشاء "وزاره الصحه" و اللى كانت بتحتوى على قسم خاص بالصحه الريفيه. و كان من مهام القسم إنشاء مكاتب الصحه للإجراءات الوقائيه, و ألحقت بالمكاتب سراير للعنايه بصحه الأمهات و الأطفال, و وحدات متنقله لتقديم العلاج. سنه 1942 صدر القانون رقم 64 و الخاص بتحسين الصحه فى الريف. و قرر القانون تأسيس إدارات للصحه و الهندسه فى كل مديريه من مديريات مصر. اشتغلت الإدارات على تحسين الظروف الصحيه العامه للقرى فى المناطق التابعه لكل مديريه. و قرر القانون كمان إنشاء المجمعات الصحيه (مجمع صحى واحد لكل 150000 نسمه), و بعد ثوره يوليه 1952 عملت الدوله على التوسع و مد الخدمات خارج نطاق المدن و المناطق الحضريه و وصولها للريف و الوجه القبلى.